
I PRIEDAS
PREPARATO CHARAKTERISTIKŲ SANTRAUKA

1.
VAISTINIO PREPARATO PAVADINIMAS
Eklira Genuair 322 mikrogramai įkvepiamieji milteliai

2.
KOKYBINĖ IR KIEKYBINĖ SUDĖTIS
Kiekvienoje išpurškiamoje (iš kandiklio išsiskiriančioje) dozėje yra 375 mikrogramai aklidinio bromido, atitinkančio 322 mikrogramus aklidinio. Tai atitinka 400 mikrogramų aklidinio bromido išmatuotą dozę, atitinkančią 343 mikrogramus aklidinio.

Pagalbinė medžiaga, kurios poveikis žinomas:
Kiekvienoje išpurškiamoje dozėje yra maždaug 12 mg laktozės (monohidrato pavidalu).

Visos pagalbinės medžiagos išvardytos 6.1 skyriuje.

3.
FARMACINĖ FORMA
Įkvepiamieji milteliai.

Balti arba beveik balti milteliai baltame inhaliatoriuje su integruotu dozių indikatoriumi ir žaliu dozavimo mygtuku.

4.
KLINIKINĖ INFORMACIJA
4.1
Terapinės indikacijos
Eklira Genuair yra skirtas lėtine obstrukcine plaučių liga (LOPL) sergančių suaugusiųjų pacientų simptomams palengvinti, kaip palaikomasis gydymas bronchų plečiamuoju vaistu (žr. 5.1 skyrių).

4.2
Dozavimas ir vartojimo metodas
Dozavimas
Rekomenduojama dozė yra viena 322 mikrogramų aklidinio bromido inhaliacija du kartus per parą.

Jei dozė praleidžiama, kita dozė turi būti vartojama kiek galima greičiau. Tačiau, jei jau beveik atėjo kitos dozės laikas, nesuvartotą dozę reikia praleisti.

Senyvas amžius
Senyvo amžiaus pacientams dozės koreguoti nereikia (žr. 5.2 skyrių). 

Inkstų funkcijos sutrikimas
Pacientams, kurių inkstų veikla sutrikusi, dozės koreguoti nereikia (žr. 5.2 skyrių).

Kepenų funkcijos sutrikimas
Pacientams, kurių kepenų veikla sutrikusi, dozės koreguoti nereikia (žr. 5.2 skyrių).

Vaikų populiacija
Eklira Genuair nėra skirtas vaikams ir jaunesniems kaip 18 metų amžiaus paaugliams LOPL indikacijai.

Vartojimo metodas

Įkvėpti.

Pacientams būtina paaiškinti kaip taisyklingai įkvėpti vaistinio preparato, nes Genuair inhaliatorius gali veikti kitaip negu inhaliatoriai, kuriuos pacientas galėjo naudoti anksčiau. Svarbu nurodyti pacientui atidžiai perskaityti naudojimo instrukciją, pateikiamą pakuotės lapelyje, kuris yra kiekvieno inhaliatoriaus pakuotėje.

Naudojimo instrukcija pateikiama 6.6 skyriuje.

4.3
Kontraindikacijos
Padidėjęs jautrumas aklidinio bromidui arba bet kuriai 6.1 skyriuje nurodytai pagalbinei medžiagai.

4.4
Specialūs įspėjimai ir atsargumo priemonės
Paradoksinis bronchospazmas:

Eklira Genuair gali sukelti paradoksinį bronchospazmą. Jei taip nutinka, gydymas Eklira Genuair turi būti nutrauktas ir apsvarstyti kiti gydymo būdai.

Ligos pasunkėjimas:

Aklidinio bromidas yra palaikomasis bronchų plečiamasis vaistas ir turi būti nevartojamas ūmiems bronchų spazmo epizodams lengvinti, t. y. skubiai pagalbai teikti. Jei gydant pacientą aklidinio bromidu LOPL intensyvumas pasikeičia taip, kad pacientas mano, jog reikalingas papildomas vaistinis preparatas, reikia iš naujo įvertinti paciento būklę ir jo gydymo režimą.

Poveikis širdies ir kraujagyslių sistemai:

Po Eklira Genuair vartojimo buvo pastebėta širdies aritmijų, įskaitant prieširdžių virpėjimą ir paroksizminę tachikardiją (žr. 4.8 skyrių). Todėl Eklira Genuair reikia atsargiai vartoti pacientams, kuriems yra širdies aritmija, anksčiau buvo širdies aritmija arba yra širdies aritmijos rizikos veiksnių.
Pacientų, sergančių gretutinėmis širdies ir kraujagyslių ligomis, klinikinių tyrimų patirtis yra ribota (žr. 5.1 skyrių). Šias sąlygas gali paveikti anticholinerginis veikimo mechanizmas.

Anticholinerginis aktyvumas:

Burnos sausmė, kuri buvo stebėta taikant anticholinerginį gydymą, ilgainiui gali būti siejama su dantų ėduonimi.

Atsižvelgiant į aklidinio bromido anticholinerginį poveikį, jį reikia atsargiai vartoti pacientams, kuriems yra simptominė prostatos hiperplazija, šlapimo pūslės kaklelio obstrukcija arba uždarojo kampo glaukoma (net jei tiesioginis produkto patekimas į akis labai mažai tikėtinas).

Pagalbinės medžiagos:
Šio vaistinio preparato sudėtyje yra laktozės. Jo negalima vartoti pacientams, kuriems nustatytas retas paveldimas sutrikimas – galaktozės netoleravimas, visiškas laktazės stygius arba gliukozės ir galaktozės malabsorbcija.
4.5
Sąveika su kitais vaistiniais preparatais ir kitokia sąveika
Aklidinio bromido vartojimas kartu su kitais anticholinerginių medžiagų turinčiais vaistiniais preparatais nebuvo tirtas ir yra nerekomenduojamas.

Nors nebuvo atlikta jokių oficialių vaistų sąveikos in vivo tyrimų, įkvepiamasis aklidinio bromidas buvo vartotas kartu su kitais LOPL gydyti skirtais vaistiniais preparatais, įskaitant simpatomimetinius bronchų plečiamuosius vaistus, metilksantinus ir geriamuosius bei įkvepiamuosius steroidus, be jokių klinikinių vaistų sąveikos požymių.

In vitro tyrimai parodė, kad vartojant gydomąją dozę aklidinio bromidas ir jo metabolitai neturėtų sąveikauti su veikiosiomis medžiagomis, kurios yra P glikoproteino (P-gp) substratai arba kurias metabolizuoja citochromo P450 (CYP450) fermentai ir esterazės (žr. 5.2 skyrių).

4.6
Vaisingumas, nėštumo ir žindymo laikotarpis
Nėštumas

Duomenų apie aklidinio bromido vartojimą nėštumo metu nėra.
Su gyvūnais atlikti tyrimai parodė toksiškumą vaisiui tik esant daug didesnėms dozėms už tas, kurias vartojant aklidinio bromido ekspozicija žmogui būna didžiausia (žr. 5.3 skyrių). Aklidinio bromidas nėštumo metu turi būti vartojamas tik tada, jei numatoma nauda viršija galimą riziką.

Žindymas

Nežinoma, ar aklidinio bromido metabolitų išsiskiria su moters pienu. Gyvūnų tyrimai parodė nedidelio aklidinio bromido metabolitų kiekio išsiskyrimą su pienu. Pavojaus naujagimiui ar kūdikiui galimybės atmesti negalima. Būtina nuspręsti, ar nutraukti žindymą, ar Eklira Genuair vartojimą (ar jo neskirti) atsižvelgiant į žindymo naudą kūdikiui ir gydymo naudą moteriai.
Vaisingumas

Tyrimai su žiurkėmis parodė nedidelį vaisingumo sumažėjimą tik esant daug didesnėms dozėms už tas, kurias vartojant aklidinio bromido ekspozicija žmogui būna didžiausia (žr. 5.3 skyrių). Laikoma mažai tikėtina, jog rekomenduojamomis dozėmis vartojamas aklidinio bromidas gali pakenkti žmogaus vaisingumui.

4.7
Poveikis gebėjimui vairuoti ir valdyti mechanizmus
Aklidinio bromidas gebėjimą vairuoti ir valdyti mechanizmus veikia silpnai. Suvartojus aklidinio bromido atsiradęs galvos skausmas, svaigulys arba vaizdo ryškumo sumažėjimas (žr. 4.8 skyrių) gali daryti įtaką gebėjimui vairuoti ir valdyti mechanizmus.
4.8
Nepageidaujamas poveikis 
Saugumo savybių santrauka

Dažniausiai pastebėtos nepageidaujamos Eklira Genuair sukeltos reakcijos buvo galvos skausmas (6,6 %) ir nazofaringitas (5,5 %).
Nepageidaujamų reakcijų santrauka lentelėje

Toliau išvardyto nepageidaujamo poveikio atvejų dažnis pagrįstas apytikriu nepageidaujamų reakcijų (t. y. su Eklira Genuair siejamų reiškinių) dažnumu, nustatytu atlikus Eklira Genuair 322 µg vartojimo (636 pacientų) jungtinę analizę pagal vieno 6 mėnesių trukmės ir dviejų 3 mėnesių trukmės randomizuotų placebu kontroliuojamų klinikinių tyrimų rezultatus arba tyrimų po pateikimo į rinką rezultatais.
Placebu kontroliuotas tyrimas, kurio metu 1791 LOPL (nuo vidutinės iki labai sunkios) sirgęs pacientas vartojo Eklira Genuair iki 36 mėn., kitokių nepageidaujamų reakcijų neparodė.
Nepageidaujamų reakcijų atvejų dažnis apibūdintas remiantis tokiu susitarimu: labai dažni (≥ 1/10), dažni (nuo ≥ 1/100 iki < 1/10), nedažni (nuo ≥ 1/1 000 iki < 1/100), reti (nuo ≥ 1/10 000 iki < 1/1 000), labai reti (< 1/10 000) ir dažnis nežinomas (negali būti įvertintas pagal turimus duomenis).

	Organų sistemos klasė
	Tinkamiausias terminas
	Dažnis

	Infekcijos ir infestacijos
	Sinusitas
	Dažni

	
	Nazofaringitas
	Dažni

	Imuninės sistemos sutrikimai
	Padidėjęs jautrumas
	Reti

	
	Angioneurozinė edema
	Dažnis nežinomas

	
	Anafilaksinė reakcija
	Dažnis nežinomas

	Nervų sistemos sutrikimai
	Galvos skausmas
	Dažni

	
	Svaigulys
	Nedažni

	Akių sutrikimai
	Sumažėjęs vaizdo ryškumas
	Nedažni

	Širdies sutrikimai
	Širdies aritmijos, įskaitant prieširdžių virpėjimą ir paroksizminę tachikardiją
	Nedažni

	
	Tachikardija
	Nedažni

	
	Palpitacijos
	Nedažni

	Kvėpavimo sistemos, krūtinės ląstos ir tarpuplaučio sutrikimai
	Kosulys
	Dažni

	
	Disfonija
	Nedažni

	Virškinimo trakto sutrikimai
	Viduriavimas
	Dažni

	
	Pykinimas
	Dažni

	
	Burnos sausmė
	Nedažni

	
	Stomatitas
	Nedažni

	Odos ir poodinio audinio sutrikimai
	Išbėrimas
	Nedažni

	
	Niežulys
	Nedažni

	Inkstų ir šlapimo takų sutrikimai
	Šlapimo susilaikymas
	Nedažni


Pranešimas apie įtariamas nepageidaujamas reakcijas

Svarbu pranešti apie įtariamas nepageidaujamas reakcijas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros specialistai turi pranešti apie bet kokias įtariamas nepageidaujamas reakcijas naudodamiesi V priede nurodyta nacionaline pranešimo sistema.
4.9
Perdozavimas
Didelės aklidinio bromido dozės gali sukelti anticholinerginių požymių ir simptomų.

Vis dėlto vienkartinės įkvepiamosios iki 6 000 µg aklidinio bromido dozės, suvartotos sveikų tiriamųjų, nesukėlė sisteminių anticholinerginių nepageidaujamų reakcijų. Be to, sveikiems tiriamiesiems 7 paras du kartus per parą vartojant iki 800 µg aklidinio bromido, kliniškai reikšmingų nepageidaujamų reakcijų nepastebėta. 

Ūmus apsinuodijimas netyčia nurijus aklidinio bromido yra mažai tikėtinas dėl mažo išgerto vaistinio preparato biologinio prieinamumo ir įkvėpimu aktyvinamo Genuair inhaliatoriaus dozavimo mechanizmo.

5.
FARMAKOLOGINĖS SAVYBĖS
5.1 
Farmakodinaminės savybės
Farmakoterapinė grupė – vaistai nuo obstrukcinių kvėpavimo takų ligų (anticholinerginiai). ATC kodas – R03BB05.

Veikimo mechanizmas

Aklidinio bromidas yra konkurencinis, selektyvaus poveikio muskarininių receptorių antagonistas (dar vadinamas anticholinerginiu vaistiniu preparatu), kuris prisijungęs prie M3 receptorių būna ilgiau, negu prie M2 receptorių. M3 receptoriai perduoda impulsus kvėpavimo takų lygiųjų raumenų susitraukimui. Įkvėptas aklidinio bromidas sukelia lokalų poveikį plaučiuose, kadangi veikia kaip kvėpavimo takų lygiųjų raumenų M3 receptorių antagonistas, todėl išplečia bronchus. Neklinikiniai in vitro ir in vivo tyrimai parodė, kad aklidinis sukelia staigų, nuo dozės priklausantį ir ilgalaikį acetilcholino sukelto bronchų susiaurėjimo slopinimą. Aklidinio bromidas greitai suskaidomas plazmoje ir todėl sisteminis anticholinerginis šalutinis poveikis būna mažas.
Farmakodinaminis poveikis

Klinikiniai veiksmingumo tyrimai parodė, kad Eklira Genuair sukelia kliniškai reikšmingą plaučių funkcijos pagerėjimą (išmatuotą pagal forsuotą iškvėpimo tūrį per pirmąją sekundę [FEV1]), per 12 valandų po rytinio ir vakarinio pavartojimo, kuris tapo akivaizdus per 30 minučių po pirmosios dozės (padidėjo nuo 124–133 ml pradinio taško). Didžiausias bronchų išsiplėtimas pasireiškė praėjus 1–3 valandoms po dozės suvartojimo, esant vidutiniam didžiausiam FEV1 pagerėjimui 227–268 ml pradinio taško atžvilgiu, kai vaisto koncentracija buvo pusiausvyrinė.

Širdies elektrofiziologija
Atliekant išsamų QT tyrimą, kurio metu sveiki tiriamieji vartojo aklidinio bromidą (200 µg arba 800 µg) vieną kartą per parą 3 paras, poveikio QT intervalui (koreguotam pagal Fridericia arba Bazett metodą, arba individualiai) nepastebėta.

Be to, po 3 mėnesius 336 pacientams taikyto gydymo (iš kurių 164 vartojo Eklira Genuair 322 µg du kartus per parą), naudojant 24 valandų Holter stebėseną, jokio kliniškai reikšmingo Eklira Genuair poveikio širdies ritmui nepastebėta.

Klinikinis veiksmingumas ir saugumas
Eklira Genuair III fazės klinikinių tyrimų programoje dalyvavo 269 pacientai, kurie buvo gydyti Eklira Genuair 322 µg du kartus per parą, vykdant vieną 6 mėnesių randomizuotą, placebu kontroliuojamą tyrimą, ir 190 pacientų, kurie buvo gydyti Eklira Genuair 322 µg du kartus per parą, vykdant vieną 3 mėnesių randomizuotą, placebu kontroliuojamą tyrimą. Veiksmingumas buvo įvertintas matuojant plaučių funkciją ir simptominius rezultatus, pvz., dusulį, su liga susijusią sveikatos būklę, vaistų skubiai pagalbai teikti vartojimą ir pablogėjimų atvejus. Ilgalaikio saugumo tyrimo metu Eklira Genuair buvo susijęs su bronchų plečiamuoju veiksmingumu, vartojant 1 metų trukmės gydymo laikotarpiu.

Bronchų plėtimas
Atliekant 6 mėnesių tyrimą, du kartus per parą Eklira Genuair 322 µg vartojusiems pacientams nustatytas kliniškai reikšmingas plaučių funkcijos pagerėjimas (išmatuotas pagal FEV1). Didžiausias bronchus plečiantis poveikis buvo akivaizdus nuo pirmosios paros ir išliko per visą 6 mėnesių gydymo laikotarpį. Po 6 mėnesių gydymo rytinio priešdozinio laikotarpio (žemiausio taško) FEV1 vidutinis pagerėjimas, palyginti su placebu, buvo 128 ml (95 % PI = 85–170; p < 0,0001).

Panašūs rezultatai gauti atliekant 3 mėnesių Eklira Genuair tyrimą.

Su liga susijusi sveikatos būklė ir simptominė nauda
Eklira Genuair lėmė kliniškai reikšmingą dusulio sumažėjimą (įvertintą taikant pereinamosios dispnėjos indeksą [TDI]) ir su liga susijusios sveikatos būklės pagerėjimą (įvertintą St. George kvėpavimo klausimynu [SGRQ]). Toliau esančioje lentelėje nurodytas simptomų susilpnėjimas po 6 mėnesių gydymo Eklira Genuair.

	Kintamasis
	Gydymas
	Pagerėjimas placebo atžvilgiu
	p vertė

	
	Eklira Genuair
	Placebas
	
	

	TDI

	Procentinė dalis pacientų, pasiekusių MCIDa 
	56,9
	45,5
	1,68 kartoc padidėjusi tikimybė
	0,004

	Vidutinis pokytis nuo atskaitos vertės
	1,9
	0,9
	1,0 vieneto
	< 0,001

	SGRQ

	Procentinė dalis pacientų, pasiekusių MCIDb 
	57,3
	41,0
	1,87 kartoc padidėjusi tikimybė
	< 0,001

	Vidutinis pokytis nuo atskaitos vertės
	‑7,4
	‑2,8
	‑ 4,6 vieneto
	< 0,0001

	a
Mažiausias kliniškai svarbus skirtumas (MCID), lygus TDI pokyčiui bent 1 vienetu.

b
MCID, lygus SGRQ pokyčiui bent ‑4 vienetais.

c
Šansų santykis, MCID pasiekimo tikimybės padidėjimas palyginti su placebu.




Pacientams, gydytiems Eklira Genuair, reikėjo mažiau vaistų skubiai pagalbai teikti, nei placebu gydytiems pacientams (sumažėjimas 0,95 išpurškimo per parą praėjus 6 mėnesiams [p = 0,005]). Eklira Genuair taip pat susilpnino kasdienius LOPL simptomus (dusulį, kosulį ir seilėtekį) ir nakties bei ankstyvo ryto simptomus.

6 mėnesių ir 3 mėnesių placebu kontroliuojamų tyrimų jungtinė veiksmingumo analizė parodė statistiškai reikšmingą vidutinių ir sunkių pablogėjimų (dėl kurių teko gydyti antibiotikais ar kortikosteroidais arba gydyti ligoninėje) dažnio sumažėjimą vartojant 322 µg aklidinio du kartus per parą, palyginti su placebu (dažnis vienam pacientui per metus: atitinkamai 0,31 palyginti su 0,44; p = 0,0149).

Ilgalaikio (iki 3 metų) saugumo ir veiksmingumo tyrimas
Aklidinio bromido poveikis pagrindiniams kardiovaskuliniams reiškiniams (angl. major adverse cardiovascular events, MACE) įvertintas randomizuoto dvigubai aklo placebu kontroliuoto lygiagrečių grupių tyrimo metu: 3630 suaugusių pacientų nuo 40 iki 91 metų amžiaus, sirgusių LOPL (nuo vidutinio sunkumo iki labai sunkios), buvo gydomi iki 36 mėn. 58,7 % tirtų pacientų buvo vyrai, 90,7 % – baltaodžiai. Vidutinis FEV1 pavartojus bronchų plečiamųjų vaistinių preparatų sudarė 47,9 % normalaus prognozuoto, o vidutinis LVT (LOPL vertinimo testo) rodiklis buvo 20,7. Visų pacientų anamnezėje buvo širdies ir kraujagyslių sistemos arba smegenų kraujagyslių liga ir (arba) reikšmingų kardiovaskulinės rizikos faktorių. 59,8 % pacientų buvo patyrę bent vieną LOPL paūmėjimą per paskutinius 12 mėn. iki įtraukimo į tyrimą vizito. Maždaug 48 % įtrauktų pacientų anksčiau buvo ištikęs bent vienas dokumentuotas kardiovaskulinis reiškinys; 13,1 % sirgo smegenų kraujagyslių liga, 35,4 % – išemine širdies liga, 13,6 % sirgo periferinių kraujagyslių liga arba buvo protarpinis šlubumas.

Šio tyrimo modelis buvo valdomas reiškinių (angl. event-driven design), jis baigtas nustačius pagrindinei saugumo analizei pakankamą MACE reiškinių skaičių. Nustačius MACE, gydymas tiriamuoju vaistiniu preparatu būdavo nutraukiamas, o jį patyręs pacientas likdavo tyrime tolesnio stebėjimo laikotarpiui. Tyrėjų duomenimis, tyrimą baigė 70,7 % pacientų. Eklira Genuair vartojimo trukmės mediana buvo 1,1 metų, placebo – 1 metai. Eklira Genuair vartojusių pacientų dalyvavimo tyrime trukmės mediana buvo maždaug 1,4, placebo – 1,3 metų.

Pagrindinė saugumo vertinamoji baigtis buvo laikas iki pirmojo MACE pasireiškimo, kuris apibrėžtas kaip bet kuris iš šių patvirtintų reiškinių: kardiovaskulinė mirtis, nemirtinas miokardo infarktas (MI) arba nemirtinas išeminis insultas. Bent vieną MACE patyrė 3,85 % aklidinio ir 4,23 % placebo grupės pacientų. LOPL sirgusiems pacientams, kartu su kitais vaistiniais preparatais vartojusiems Eklira Genuair, MACE rizika nebuvo didesnė negu vartojusiems placebą: rizikos santykis (angl. hazard ratio [HR]) = 0,89, 95 % PI – nuo 0,64 iki 1,23. Viršutinė pasikliautino intervalo riba nesiekė iš anksto numatytos rizikos ribos (1,8).

Šio tyrimo pagrindinė veiksmingumo vertinamoji baigtis buvo vidutinių ir sunkių LOPL paūmėjimų skaičius vienam pacientui per pirmuosius gydymo metus. Eklira Genuair vartojusiems pacientams jų buvo statistiškai reikšmingai (22 %) mažiau negu vartojusiems placebą (dažnio santykis [angl. rate ratio, RR] – 0,78, 95 % PI – nuo 0,68 iki 0,89, p < 0,001). Be to, Eklira Genuair vartoję pacientai pirmaisiais gydymo metais hospitalizuoti dėl LOPL paūmėjimų statistiškai reikšmingai (35 %) rečiau už vartojusius placebą (RR = 0,65, 95 % PI – nuo 0,48 iki 0,89, p = 0,006).

Eklira Genuair grupės pacientams laikotarpis iki pirmojo vidutinio sunkumo ar sunkaus LOPL paūmėjimo gydymo metu buvo statistiškai reikšmingai ilgesnis negu placebo. Aklidinio bromido grupės pacientams santykinė paūmėjimo rizika buvo mažesnė 18 % (HR = 0,82, 95 % PI – nuo 0,73 iki 0,92, p < 0,001).

Fizinio krūvio toleravimas

3 savaičių trukmės kryžminio randomizuoto, placebu kontroliuoto klinikinio tyrimo metu Eklira Genuair, palyginti su placebu, statistiškai reikšmingai pailgino fizinio krūvio ištvermės trukmę 58 sekundėmis (95 % PI = 9–108; p = 0,021; vertė prieš gydymą: 486 sekundės). Eklira Genuair statistiškai reikšmingai sumažino plaučių hiperinfliaciją ramybės būsenoje (funkcinis liekamasis tūris [FRC] = 0,197 l [95 % PI = 0,321, 0,072; p = 0,002]; liekamasis tūris [RV] = 0,238 ; [95 % PI = 0,396, 0,079; p = 0,004]) ir padidino įkvėpimo tūrį (0,078 l padidėjimas; 95 % PI = 0,01, 0,145; p = 0,025) bei sumažino dusulį fizinio krūvio metu (pagal Borgo skalę) (0,63 Borgo vienetų; 95 % PI = 1,11, 0,14; p = 0,012).

Vaikų populiacija

Europos vaistų agentūra atleido nuo įpareigojimo pateikti Eklira Genuair tyrimų su visais vaikų populiacijos pogrupiais sergant LOPL duomenis (vartojimo vaikams informacija pateikiama 4.2 skyriuje).
5.2
Farmakokinetinės savybės
Absorbcija

Aklidinio bromidas greitai absorbuojamas iš plaučių, jo didžiausią koncentraciją sveikų tiriamųjų plazmoje atsiranda per 5 minutes po įkvėpimo ir paprastai per 15 minučių vaisto įkvėpus LOPL sergantiems pacientams. Dalis įkvėptos dozės, kuri patenka į sisteminę kraujotaką nepakitusio aklidinio pavidalu, yra labai maža – mažesnė kaip 5 %.

Didžiausia pusiausvyros koncentracija plazmoje LOPL sergantiems pacientams įkvėpus 400 µg aklidinio bromido sausų miltelių pavidalu būna maždaug 224 pg/ml. Vartojant du kartus per parą pusiausvyros koncentracija plazmoje nusistovi per septynias paras.

Pasiskirstymas

Visas plaučiuose nusėdęs per Genuair inhaliatorių įkvėpto aklidinio bromido kiekis buvo lygus apytikriai 30 % dozatoriaus dozės.

Labiausiai tikėtina, kad aklidinio bromido jungimasis su plazmos baltymais, nustatytas in vitro, atitiko metabolitų jungimąsi su baltymais, plazmoje vykstant sparčiai aklidinio bromido hidrolizei; su plazmos baltymais susijungė 87 % karboksilo rūgšties metabolito ir 15 % alkoholio metabolito. Pagrindinis plazmos baltymas, kuris prisijungia aklidinio bromidą, yra albuminas.

Biotransformacija

Aklidinio bromidas greitai ir ekstensyviai hidrolizuojamas į savo farmakologiškai neaktyvius alkoholio ir karboksilo rūgšties darinius. Hidrolizė vyksta tiek chemiškai (nefermentiškai), tiek fermentiškai veikiant esterazėms, iš kurių pagrindinė hidrolizėje dalyvaujanti žmogaus esterazė yra butirilcholinesterazė. Rūgšties metabolito kiekis plazmoje yra maždaug 100 kartų didesnis už alkoholio metabolito ir po įkvėpimo nepakitusios veikliosios medžiagos kiekį. 
Įkvėpto aklidinio bromido (< 5 %) absoliutusis biologinis prieinamumas yra mažas, kadangi vyksta ekstensyvi plaučiuose nusėdusio ir nuryto aklidinio bromido sisteminė ir priešsisteminė hidrolizė.

Biotransformacija veikiant CYP450 fermentams atlieka nežymų vaidmenį visame aklidinio bromido metaboliniame klirense.
In vitro tyrimai parodė, kad aklidinio bromido terapinės dozės neslopina ir neskatina jokių citochromo P450 (CYP450) fermentų ir neslopina esterazių (karboksilesterazės, acetilcholinesterazės ir butirilcholinesterazės). In vitro tyrimai parodė, kad aklidinio bromidas arba jo metabolitai nėra P‑glikoproteino substratai ar inhibitoriai.
Eliminacija

Aklidinio bromido galutinis pusinis eliminacijos periodas ir efektyvusis pusinis periodas LOPL sergantiems pacientams, įkvepiantiems po 400 µg dozę 2 kartus per parą, yra atitinkamai maždaug 14 val. ir 10 val.
Po 400 µg rentgenokontrastine medžiaga pažymėto aklidinio bromido suleidimo į veną sveikiems tiriamiesiems maždaug 1 % dozės nepakitusio aklidinio bromido pavidalu išsiskyrė su šlapimu. Metabolitų pavidalu su šlapimu buvo pašalinta iki 65 %, su išmatomis – iki 33 %. dozės.

Sveikiems tiriamiesiems arba LOPL sergantiems pacientams įkvėpus 200 µg ir 400 µg aklidinio bromido, nepakitusio aklidinio išskyrimas su šlapimu buvo labai mažas – maždaug 0,1 % suvartotos dozės, kas rodo, jog inkstų klirensas atlieka mažą vaidmenį bendrame aklidinio šalinimo iš plazmos procese.

Tiesinis / netiesinis pobūdis

Terapinėmis dozėmis vartojamo aklidinio bromido kinetika yra tiesinė ir farmakokinetikos savybės nepriklauso nuo laiko.

Tam tikros populiacijos
Senyvo amžiaus pacientai

Manoma, kad vidutinio sunkumo ar sunkia LOPL sergantiems pacientams aklidinio bromido farmakokinetinės savybės tiek 40–59 metų, tiek ≥ 70 metų amžiaus pacientų grupėse yra panašios. Todėl senyvo amžiaus LOPL sergantiems pacientams dozės koreguoti nereikia.
Pacientai, kurių kepenų funkcija sutrikusi

Su pacientais, kurių kepenų funkcija sutrikusi, tyrimų neatlikta. Kadangi aklidinio bromidas yra metabolizuojamas daugiausia vykstant cheminiam ir fermentiniam skilimui plazmoje, mažai tikėtina, kad kepenų funkcijos sutrikimas galėtų pakeisti jo sisteminę ekspoziciją. LOPL sergantiems pacientams, kurių kepenų funkcija sutrikusi, dozės koreguoti nereikia.
Pacientai, kurių inkstų funkcija sutrikusi

Nebuvo pastebėta reikšmingų farmakokinetinių skirtumų tarp tiriamųjų, kurių inkstų funkcija normali ir sutrikusi. Todėl LOPL sergantiems pacientams, kurių inkstų funkcija sutrikusi, dozės koreguoti ir jų papildomai stebėti nereikia.

Rasė

Japonų ir kaukaziečių (baltaodžių) rasės pacientams, kartotinai įkvėpusiems šio vaistinio preparato, aklidinio bromido sisteminė ekspozicija buvo panaši.

Santykis tarp farmakokinetikos ir farmakodinamikos

Aklidinio bromidas veikia lokaliai plaučiuose, o plazmoje greitai suardomas, todėl tiesioginio ryšio tarp farmakokinetikos ir farmakodinamikos nėra.

5.3
Ikiklinikinių saugumo tyrimų duomenys
Įprastų farmakologinio saugumo, kartotinių dozių toksiškumo, genotoksiškumo, galimo kancegoriškumo, toksinio poveikio reprodukcijai ir vystymuisi ikiklinikinių tyrimų duomenys specifinio pavojaus žmogui nerodo.

Ikiklinikinių tyrimų metu poveikis širdies ir kraujagyslių parametrams (padidėjęs širdies susitraukimų dažnis šunims), toksinis poveikis reprodukcijai (toksinis poveikis vaisiui) ir vaisingumui (nedidelis apvaisinimo dažnumo sumažėjimas, geltonkūnių skaičius ir gemalo praradimų prieš implantaciją bei po implantacijos skaičius) pastebėtas tik kai ekspozicija buvo tokia, kuri laikoma pakankamai viršijančia maksimalią žmogui, todėl jo klinikinė reikšmė yra maža.
Mažą toksiškumą, stebėtą neklinikiniuose toksiškumo tyrimuose, iš dalies nulemia greitas aklidinio bromido metabolizmas plazmoje ir pagrindinių metabolitų reikšmingo farmakologinio aktyvumo stoka. Sisteminės ekspozicijos žmogui saugumo ribos vartojant po 400 µg du kartus per parą, viršijo lygį, kuriam esant nepastebėta jokio nepageidaujamo poveikio, šiuose tyrimuose nuo 7 iki 73 kartų.

6.
FARMACINĖ INFORMACIJA
6.1
Pagalbinių medžiagų sąrašas
Laktozė monohidratas.

6.2
Nesuderinamumas
Duomenys nebūtini.

6.3
Tinkamumo laikas
3 metai.

Suvartoti per 90 dienų po maišiuko atplėšimo.

6.4
Specialios laikymo sąlygos
Iki pradedant vartoti inhaliatorių laikykite maišiuke. 

6.5 Talpyklės pobūdis ir jos turinys
Inhaliatoriaus įtaisas yra daugiakomponentis įtaisas, pagamintas iš polikarbonato, akrilnitrilo‑butadieno‑stireno, polioksimetileno, poliesterio‑butileno‑tereftalato, polipropileno, polistireno ir nerūdijančiojo plieno. Jis yra baltas su integruotu dozių indikatoriumi ir žaliu dozavimo mygtuku. Kandiklis uždengtas nuimamu žaliu apsauginiu dangteliu. Inhaliatorius tiekiamas plastikinės plėvelės maišiuke, įdėtame į kartono dėžutę.

Dėžutė, kurioje yra 1 inhaliatorius su 30 dozių.

Dėžutė, kurioje yra 1 inhaliatorius su 60 dozių.

Dėžutė, kurioje yra 3 inhaliatoriai po 60 dozių.

Gali būti tiekiamos ne visų dydžių pakuotės.

6.6
Specialūs reikalavimai atliekoms tvarkyti ir vaistiniam preparatui ruošti
Nesuvartotą vaistinį preparatą ar atliekas reikia tvarkyti laikantis vietinių reikalavimų.

Naudojimo instrukcija
Pradžia
Prieš pradėdami vartoti šį vaistinį preparatą, perskaitykite šią naudojimo instrukciją.

Supažinkite su Jūsų Genuair inhaliatoriaus dalimis:

A piešinys
Prieš naudojant:

a)  Prieš naudodami pirmą kartą, atplėškite sandarų maišiuką ir išimkite inhaliatorių. Maišiuką išmeskite.
b)  Nespauskite žalio mygtuko, kol nesate pasiruošę įkvėpti dozę.

c)  Švelniai suspaudę abejose pusėse pažymėtas rodykles, nuimkite dangtelį (B piešinys).

1 VEIKSMAS. Dozės paruošimas
1.1 Pažiūrėkite, ar neužsikimšusi kandiklio anga (C piešinys). 

1.2 Pažiūrėkite į kontrolinį langelį (jis turi būti raudonas, C piešinys).

C piešinys
1.3 Laikykite inhaliatorių horizontaliai, kandikliu į save ir žaliu mygtuku į viršų (D piešiny.).

   D piešinys
1.4 Nuspauskite žalią mygtuką iki galo, kad užtaisytumėte savo dozę (E piešinys.).

Nuspaudus mygtuką iki galo, kontrolinio langelio spalva pasikeičia iš raudonos į žalią.

Patikrinkite, ar žalias mygtukas yra viršuje. Nepakreipkite.
1.5 Atleiskite žalią mygtuką (F piešinys).

Įsitikinkite, jog atleidote mygtuką, kad inhaliatorius galėtų veikti tinkamai.


E piešinys


         F piešinys
Sustokite ir patikrinkite.
1.6 Patikrinkite, ar kontrolinis langelis dabar žalias (G piešinys).

Vaistas paruoštas įkvėpti.

Atlikite „2 VEIKSMĄ. Vaisto įkvėpimas“.


       G piešinys
Ką daryti, jeigu paspaudus mygtuką kontrolinis langelis lieka raudonas (H pav.).

      H piešinys
Dozė neparuošta. Grįžkite prie „1 VEIKSMAS. Dozės paruošimas“ ir pakartokite veiksmus nuo 1.1 iki 1.6.

2 VEIKSMAS. Vaisto įkvėpimas
Prieš naudodami inhaliatorių, pilnai perskaitykite žingsnius nuo 2.1 iki 2.7. Nepakreipkite.

2.1 Laikydami inhaliatorių toliau nuo burnos, pilnai iškvėpkite. Negalima iškvėpti į inhaliatorių (I piešinys).
 SHAPE  \* MERGEFORMAT 



   I piešinys
2.2 Laikydami galvą vertikaliai, įkiškite kandiklį tarp lūpų ir sandariai apžiokite jį lūpomis (J piešinys).

Įkvepiant negalima nukreipti žalio mygtuko į apačią.

J piešinys
2.3 Stipriai ir giliai įkvėpkite per burną. Tęskite įkvėpimą kiek galite ilgiau. 
Spragtelėjimas reiškia, kad įkvepiate taisyklingai. Išgirdę spragtelėjimą, tęskite įkvėpimą kiek galite ilgiau. Kai kurie pacientai spragtelėjimo gali neišgirsti. Kad įsitikinti, jog inhaliavote taisyklingai, pasinaudokite kontroliniu langeliu
2.4 Ištraukite inhaliatorių iš burnos.

2.5 Sulaikykite kvėpavimą kiek galite ilgiau.

2.6 Lėtai iškvėpkite toliau nuo inhaliatoriaus.

Kai kurie pacientai gali burnoje jausti šiurkštumą arba šiek saldų ar kartų skonį. Nevartokite papildomos dozės, net jeigu įkvėpę vaisto nepajutote nei skonio, nei ko nors kito.

Sustokite ir patikrinkite.
2.7 Patikrinkite, ar kontrolinis langelis dabar raudonas (K piešinys). Raudonas kontrolinis langelis rodo, kad vaistą įkvėpėte taisyklingai.




K piešinys
Ką daryti, jeigu įkvėpus vaisto kontrolinis langelis liko žalias (L piešinys).

[image: image7.jpg]



L piešinys
Jis rodo, kad vaisto tinkamai neįkvėpėte. Grįžkite prie „2 VEIKSMAS. Vaisto įkvėpimas“ ir pakartokite žingsnius nuo 2.1 iki 2.7.
Jeigu kontrolinio langelio spalva vis tiek nepasikeitė į raudoną, tai gal pamiršote atleisti žalią mygtuką prieš įkvėpdami vaisto arba įkvėpėte nepakankamai stipriai. Tokiu atveju mėginkite dar kartą. Įsitikinkite, kad atleidote žalią mygtuką ir pilnai iškvėpėte, o paskui stipriai ir giliai įkvėpkite per kandiklį.

Jeigu pamėginus kelis kartus kontrolinis langelis vis tiek liko žalias, kreipkitės į gydytoją.

Po kiekvieno naudojimo apsauginį dangtelį vėl užmaukite ant kandiklio (M piešinys), kad inhaliatorius neužsiterštų dulkėmis ar kitomis medžiagomis. Jeigu pametėte dangtelį, išmeskite ir  inhaliatorių.

[image: image8]
Papildoma informacija
Ką daryti paruošus dozę netyčia?

Laikykite inhaliatorių su uždėtu apsauginiu dangteliu, kol ateis laikas įkvėpti vaisto, paskui nuimkite dangtelį ir pradėkite nuo 1.6 veiksmo.

Kaip veikia dozių indikatorius?

· Dozių indikatorius rodo, kiek iš viso dozių liko inhaliatoriuje (N piešinys).

· Naudojant pirmą kartą, inhaliatoriuje yra bent 60 arba bent 30 dozių (priklausomai nuo pakuotės dydžio).

Kiekvieną kartą, užtaisius dozę žalio mygtuko paspaudimu, dozių indikatorius truputį pajuda link kito skaičiaus (50, 40, 30, 20, 10 arba 0).

Kada reikia įsigyti naują inhaliatorių?

Naują inhaliatorių reikia įsigyti:

· jeigu Jūsų inhaliatorius pažeistas arba pametėte dangtelį arba
· kai dozių indikatoriuje pasirodo raudona juostelė (tai reiškia, kad artėjate prie paskutinės dozės, N piešinys) arba
· inhaliatorius yra tuščias (O piešinys).



N piešinys
Kaip sužinoti, kad inhaliatorius tuščias?
Paruošus įkvėpti paskutinę dozę, žalias mygtukas negrįš į savo viršutinę padėtį, bet užstrigs vidurinėje (O piešinys). Paskutinę dozę galite įkvėpti net užstrigus žaliam mygtukui. Daugiau naudoti to paties inhaliatoriaus negalima, reikia pradėti naudoti naują.

Kaip valyti inhaliatorių?

NEPLAUKITE inhaliatoriaus vandeniu, nes vanduo jis gali pažeisti vaistą.

Norėdami išvalyti inhaliatorių, perbraukite kandiklio išorę sausu audeklu arba popieriniu rankšluosčiu.

7.
REGISTRUOTOJAS
Covis Pharma Europe B.V. 

Gustav Mahlerplein 2

1082MA Amsterdamas 
Nyderlandai  
8.
REGISTRACIJOS PAŽYMĖJIMO NUMERIS (‑IAI) 
EU/1/12/778/001

EU/1/12/778/002

EU/1/12/778/003

9.
REGISTRAVIMO / PERREGISTRAVIMO DATA
Registravimo data 2012 m liepos 20 d.

Paskutinio perregistravimo data 2017 m. balandžio 20 d.
10.
TEKSTO PERŽIŪROS DATA
Išsami informacija apie šį vaistinį preparatą pateikiama Europos vaistų agentūros tinklalapyje https://www.ema.europa.eu
II PRIEDAS

A.
GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ
B.
TIEKIMO IR VARTOJIMO SĄLYGOS AR APRIBOJIMAI
C.
KITOS SĄLYGOS IR REIKALAVIMAI REGISTRUOTOJUI
D.
SĄLYGOS AR APRIBOJIMAI, SKIRTI SAUGIAM IR VEIKSMINGAM VAISTINIO PREPARATO VARTOJIMUI UŽTIKRINTI
A.
GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

Gamintojo (-ų), atsakingo (-ų) už serijų išleidimą, pavadinimas ir adresas

Industrias Farmacéuticas Almirall, S.A.

Ctra. de Martorell 41-61 

08740 Sant Andreu de la Barca 

Barcelona

Ispanija

B.
TIEKIMO IR VARTOJIMO SĄLYGOS AR APRIBOJIMAI

Receptinis vaistinis preparatas.

C.
KITOS SĄLYGOS IR REIKALAVIMAI REGISTRUOTOJUI
· Periodiškai atnaujinami saugumo protokolai (PASP)
Šio vaistinio preparato PASP pateikimo reikalavimai išdėstyti Direktyvos 2001/83/EB 107c straipsnio 7 dalyje numatytame Sąjungos referencinių datų sąraše (EURD sąraše), kuris skelbiamas Europos vaistų tinklalapyje.
D.
SĄLYGOS AR APRIBOJIMAI, SKIRTI SAUGIAM IR VEIKSMINGAM VAISTINIO PREPARATO VARTOJIMUI UŽTIKRINTI
· Rizikos valdymo planas (RVP)

Registruotojas atlieka reikalaujamą farmakologinio budrumo veiklą ir veiksmus, kurie išsamiai aprašyti registracijos bylos 1.8.2 modulyje pateiktame RVP ir suderintose tolesnėse jo versijose.
Atnaujintas rizikos valdymo planas turi būti pateiktas:
· pareikalavus Europos vaistų agentūrai;
· kai keičiama rizikos valdymo sistema, ypač gavus naujos informacijos, kuri gali lemti didelį naudos ir rizikos santykio pokytį arba pasiekus svarbų (farmakologinio budrumo ar rizikos mažinimo) etapą.
III PRIEDAS
ŽENKLINIMAS IR PAKUOTĖS LAPELIS
A. ŽENKLINIMAS

INFORMACIJA ANT IŠORINĖS PAKUOTĖS
IŠORINĖ DĖŽUTĖ 
1.
VAISTINIO PREPARATO PAVADINIMAS
Eklira Genuair 322 mikrogramai įkvepiamieji milteliai
aklidinis (aklidinio bromidas)

2.
VEIKLIOJI (‑IOS) MEDŽIAGA (‑OS) IR JOS (‑Ų) KIEKIS (‑IAI)
Kiekvienoje išpurškiamoje dozėje yra 375 mikrogramai aklidinio bromido, atitinkančio 322 mikrogramus aklidinio.

3.
PAGALBINIŲ MEDŽIAGŲ SĄRAŠAS
Be to, sudėtyje yra laktozės.
4.
FARMACINĖ FORMA IR KIEKIS PAKUOTĖJE
1 inhaliatorius, kuriame yra 30 dozių
1 inhaliatorius, kuriame yra 60 dozių

3 inhaliatoriai po 60 dozių
5.
VARTOJIMO METODAS IR BŪDAS (‑AI)
Prieš vartojimą perskaitykite pakuotės lapelį.
Įkvėpti
6.
SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE
Laikyti vaikams nepastebimoje ir nepasiekiamoje vietoje.

7.
KITAS (‑I) SPECIALUS (‑ŪS) ĮSPĖJIMAS (‑AI) (JEI REIKIA)
8.
TINKAMUMO LAIKAS
EXP
Atplėšus maišelį, suvartoti per 90 dienų.
9.
SPECIALIOS LAIKYMO SĄLYGOS
Iki pradedant vartoti Genuair inhaliatorių laikykite maišelyje.
10.
SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)
11.
REGISTRUOTOJO PAVADINIMAS IR ADRESAS
Covis Pharma Europe B.V. 

Gustav Mahlerplein 2

1082MA Amsterdamas 
Nyderlandai 
Covis (Covis logotipas)
12.
REGISTRACIJOS NUMERIS (‑IAI) 
EU/1/12/778/001
30 dozių
EU/1/12/778/002
60 dozių
EU/1/12/778/003
3 inhaliatoriai po 60 dozių
13.
SERIJOS NUMERIS
Lot
14.
PARDAVIMO (IŠDAVIMO) TVARKA
15.
VARTOJIMO INSTRUKCIJA
16.
INFORMACIJA BRAILIO RAŠTU
eklira genuair 
17.
UNIKALUS IDENTIFIKATORIUS – 2D BRŪKŠNINIS KODAS
2D brūkšninis kodas su nurodytu unikaliu identifikatoriumi.
18.
UNIKALUS IDENTIFIKATORIUS – ŽMONĖMS SUPRANTAMI DUOMENYS
PC
SN
NN
MINIMALI INFORMACIJA ANT MAŽŲ VIDINIŲ PAKUOČIŲ
Inhaliatoriaus etiketė 
1.
VAISTINIO PREPARATO PAVADINIMAS IR VARTOJIMO BŪDAS (‑AI)
Eklira Genuair 322 µg įkvepiamieji milteliai
aklidinis (aklidinio bromidas)

Įkvėpti
2.
VARTOJIMO METODAS
3.
TINKAMUMO LAIKAS
EXP

Atplėšus maišelį, suvartoti per 90 dienų.

4.
SERIJOS NUMERIS
Lot

5.
KIEKIS (MASĖ, TŪRIS ARBA VIENETAI)
30 dozių

60 dozių

6.
KITA
Covis (Covis logotipas)
B. PAKUOTĖS LAPELIS

Pakuotės lapelis: informacija pacientui
Eklira Genuair 322 mikrogramų įkvepiamieji milteliai
aklidinis (aklidinio bromidas)

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.

· Neišmeskite šio lapelio, nes vėl gali prireikti jį perskaityti.

· Jeigu kiltų daugiau klausimų, kreipkitės į gydytoją, vaistininką arba slaugytoją.

· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).

· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją, vaistininką arba slaugytoją. Žr. 4 skyrių.

Apie ką rašoma šiame lapelyje?

1.
Kas yra Eklira Genuair ir kam jis vartojamas

2.
Kas žinotina prieš vartojant Eklira Genuair

3.
Kaip vartoti Eklira Genuair

4.
Galimas šalutinis poveikis

5. Kaip laikyti Eklira Genuair

6. Pakuotės turinys ir kita informacija


Naudojimo instrukcija
1. Kas yra Eklira Genuair ir kam jis vartojamas
Kas yra Eklira Genuair

Eklira Genuair veiklioji medžiaga yra aklidinio bromidas, kuris priklauso vaistų grupei, vadinamai bronchų plečiamaisiais vaistais. Šie vaistai atpalaiduoja kvėpavimo takus ir padeda atsiverti bronchiolėms. Eklira Genuair yra sausų miltelių inhaliatorius, kuriame įkvepiamas oras panaudojamas vaistams nunešti tiesiai į plaučius. Tai palengvina lėtine obstrukcine plaučių liga (LOPL) sergančių pacientų kvėpavimą.

Kam vartojamas Eklira Genuair

Eklira Genuair skiriamas padėti atverti kvėpavimo takus ir sušvelninti LOPL – sunkios ilgalaikės plaučių ligos, kuriai būdingi kvėpavimo sunkumai – simptomus. Reguliarus Eklira Genuair vartojimas gali Jums padėti pašalinti nuolatinį dusulį, susijusį su liga, kad sumažėtų ligos įtaka kasdieniam gyvenimui ir jos paūmėjimų (LOPL simptomų pasunkėjimo kelioms dienoms) skaičius.
2. Kas žinotina prieš vartojant Eklira Genuair
Eklira Genuair vartoti draudžiama
· jei yra alergija aklidinio bromidui arba bet kuriai pagalbinei šio vaisto medžiagai (jos išvardytos 6 skyriuje). 

Įspėjimai ir atsargumo priemonės

Pasitarkite su gydytoju, vaistininku arba slaugytoja, prieš vartodami Eklira Genuair: 

· jei yra širdies negalavimų;

· jei aplink šviesius ar spalvotus vaizdus matote ratilus (glaukoma);

· jei Jums padidėjusi prostata, sutrikęs šlapinimasis arba yra kliūčių šlapimo pūslėje.

Eklira Genuair yra skirtas palaikomajam gydymui, jo negalima vartoti ūminiam dusulio ar švokštimo priepuoliui nutraukti. Jeigu jūsų LOPL simptomai (dusulys švokštimas, kosulys) nepagerėja arba pablogėja, nedelsdami turite kreiptis patarimo į gydytoją. 

Burnos sausmė, kuri buvo stebėta taikant tokius vaistus kaip Eklira Genuair, vaistą vartojant ilgą laiką gali būti siejama su dantų ėduonimi. Todėl būtinai rūpinkitės burnos higiena.

Nustokite vartoję Eklira Genuair ir nedelsdami kreipkitės pagalbos į gydytoją:

· jei iškart po vaisto pavartojimo atsiranda spaudimas krūtinėje, kosulys, švokštimas arba dusulys. Tai gali būti būsenos, vadinamos bronchų spazmu, požymiai.

Vaikams ir paaugliams

Eklira Genuair netinka vartoti vaikams ir jaunesniems kaip 18 metų paaugliams.

Kiti vaistai ir Eklira Genuair

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Informuokite gydytoją, jei esate vartoję ar vartojate panašius kvėpavimo sutrikimams gydyti skirtus vaistus, pvz., vaistus, kurių sudėtyje yra tiotropio ar ipratropio. Jei nesate tikri, pasiteiraukite gydytojo ar vaistininko. Eklira Genuair nerekomenduojama vartoti su minėtais vaistais.

Nėštumas ir žindymo laikotarpis

Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku. Jeigu esate nėščia ar žindote kūdikį, Eklira Genuair turite nevartoti, nebent tai daryti nurodytų gydytojas.

Vairavimas ir mechanizmų valdymas

Eklira Genuair gebėjimą vairuoti ir valdyti mechanizmus veikia silpnai. Šis vaistas gali sukelti galvos skausmą, svaigulį arba regėjimo miglotumą. Jei patiriate bet kurį šalutinį poveikį, nevairuokite ir nevaldykite mechanizmų, kol galvos skausmas ar svaigulys nepraeis ir regėjimas vėl netaps normalus.

Eklira Genuair sudėtyje yra laktozės

Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

3. Kaip vartoti Eklira Genuair
Visada vartokite šį vaistą tiksliai, kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Rekomenduojama dozė yra po vieną įkvėpimą du kartus per parą ryte ir vakare.

Eklira Genuair poveikis trunka 12 valandų, taigi, turėtumėte stengtis naudoti Eklira Genuair inhaliatorių tuo pačiu metu ryte ir vakare. Tai užtikrina, jog Jūsų kūne nuolat išliktų pakankamai vaisto, kad galėtumėte lengviau kvėpuoti dieną ir naktį. Be to, tai padės atsiminti jo pavartoti.

Senyviems bei inkstų ar kepenų ligomis sergantiems pacientams galima vartoti rekomenduojamą dozę. Jos koreguoti nereikia. 

LOPL yra lėtinė liga, todėl Eklira Genuair rekomenduojama vartoti 2 kartus per parą kasdien (t.y. ne vien tada, kai yra kvėpavimo sutrikimų ar kitų LOPL simptomų).

Vartojimo būdas

Šį vaistą reikia įkvėpti.

Kaip naudoti Genuair inhaliatorių skaitykite Naudojimo instrukcijoje. Jei nesate tikri, kaip vartoti Eklira Genuair, pasiteiraukite gydytojo ar vaistininko. 

Eklira Genuair galima vartoti bet kuriuo laiku prieš valgį ar gėrimą arba po jo.

Ką daryti pavartojus per didelę Eklira Genuair dozę

Jei manote, kad galbūt pavartojote daugiau Eklira Genuair, nei reikėtų, kreipkitės į gydytoją ar vaistininką.

Pamiršus pavartoti Eklira Genuair

Jei pamiršote suvartoti Eklira Genuair dozę, įkvėpkite ją, kai tik prisimenate. Tačiau, jei jau beveik atėjo kitos dozės vartojimo laikas, praleiskite pamirštąją dozę. 

Negalima vartoti dvigubos dozės norint kompensuoti praleistą dozę.

Nustojus vartoti Eklira Genuair

Šis vaistas yra ilgalaikio vartojimo. Jei norite nutraukti gydymą, iš pradžių pasikalbėkite su gydytoju, nes simptomai gali pablogėti.

Jeigu kiltų daugiau klausimų dėl šio vaisto vartojimo, kreipkitės į gydytoją, vaistininką arba slaugytoją.

4.
Galimas šalutinis poveikis
Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Retai gali atsirasti alerginių reakcijų (gali pasireikšti rečiau kaip 1 iš 1 000 asmenų). Iškart nustokite vartoti šį vaistą ir nedelsdami kreipkitės į gydytoją, jeigu jums patintų veidas, gerklė, lūpos ar liežuvis (kvėpavimas ir rijimas gali pasunkėti arba nepasunkėti), pradėtų svaigti galva, apalptumėte, padažnėtų širdies veikla arba ant odos atsirastų smarkiai niežtinčių iškilimų (dilgėlinė), kadangi tai gali būti alerginės reakcijos simptomai.

Vartojant Eklira Genuair galimas šis šalutinis poveikis:
Dažnas: gali pasireikšti rečiau kaip 1 iš 10 asmenų
· Galvos skausmas
· Sinusų uždegimas (sinusitas)

· Peršalimas (nazofaringitas)

· Kosulys

· Viduriavimas

· Pykinimas

Nedažnas: gali pasireikšti rečiau kaip 1 iš 100 asmenų
· Svaigulys

· Burnos sausmė
· Burnos uždegimas (stomatitas)
· Užkimimas (disfonija)

· Padažnėję širdies susitraukimai (tachikardija)

· Širdies plakimo pojūtis (palpitacijos)
· Nenormalus arba nereguliarus širdies plakimas (širdies aritmija)
· Sunkumas šlapintis (šlapimo susilaikymas)

· Sumažėjęs vaizdo ryškumas

· Išbėrimas

· Odos niežulys

Pranešimas apie šalutinį poveikį

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojai. Apie šalutinį poveikį taip pat galite pranešti tiesiogiai naudodamiesi V priede nurodyta nacionaline pranešimo sistema. Pranešdami apie šalutinį poveikį galite mums padėti gauti daugiau informacijos apie šio vaisto saugumą.
5.
Kaip laikyti Eklira Genuair
Šį vaistą laikykite vaikams nepastebimoje ir nepasiekiamoje vietoje.

Ant inhaliatoriaus etiketės ir dėžutės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Kol prasidės vartojimo laikotarpis, laikykite inhaliatorių maišiuke. 
Suvartoti per 90 dienų po maišiuko atplėšimo. 

Pastebėjus, kad pakuotė pažeista ar yra bandymo atplėšti požymių, Eklira Genuair vartoti negalima.

Suvartojus paskutinę dozę inhaliatorių reikia išmesti. Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką. 

6.
Pakuotės turinys ir kita informacija 
Eklira Genuair sudėtis

· Veiklioji medžiaga yra aklidinio bromidas. Kiekvienoje išpurškiamoje dozėje yra 375 mikrogramai aklidinio bromido, atitinkančio 322 mikrogramus aklidinio.
· Pagalbinė medžiaga yra laktozės monohidratas (žr. 2 skyriaus poskyrį „Eklira Genuair sudėtyje yra laktozės“) .

Eklira Genuair išvaizda ir kiekis pakuotėje

Eklira Genuair yra balti arba beveik balti milteliai. 

Eklira Genuair inhaliatorius yra baltos spalvos įtaisas su integruotu dozių indikatoriumi ir žaliu dozavimo mygtuku. Kandiklis uždengtas nuimamu žaliu apsauginiu dangteliu. Jis tiekiamas plastikiniame maišiuke.

Galimi pakuotės dydžiai:

Dėžutė, kurioje yra 1 inhaliatorius su 30 dozių.

Dėžutė, kurioje yra 1 inhaliatorius su 60 dozių.

Dėžutė, kurioje yra 3 inhaliatoriai po 60 dozių.

Gali būti tiekiamos ne visų dydžių pakuotės. 
Registruotojas
Covis Pharma Europe B.V. 

Gustav Mahlerplein 2

1082MA Amsterdamas 
Nyderlandai 
Gamintojas
Industrias Farmacéuticas Almirall, S.A.

Ctra. de Martorell 41-61
08740 Sant Andreu de la Barca, Barcelona

Ispanija

Jeigu apie šį vaistą norite sužinoti daugiau, kreipkitės į vietinį registruotojo atstovą.

	België/Belgique/Belgien
Covis Pharma Europe B.V.

Tel: 80013067
	Lietuva
Covis Pharma Europe B.V.

Tel: 880000890



	България

Covis Pharma Europe B.V.
Tel: 008002100654

	Luxembourg/Luxemburg
Covis Pharma Europe B.V.

Tel: 80024119

	Česká republika
Covis Pharma Europe B.V.
Tel: 800144474

	Magyarország

Covis Pharma Europe B.V.

Tel.: 0680021540

	Danmark
Zentiva Denmark ApS

Tlf.: +45 787 68 400
	Malta

Covis Pharma Europe B.V.

Tel: 80065149



	Deutschland
Zentiva Pharma GmbH 

Tel: +49 (0) 800 53 53 010 


	Nederland
Covis Pharma Europe B.V.
Tel: 08000270008 



	Eesti

Covis Pharma Europe B.V 

Tel: 8000100776
	Norge
Zentiva Denmark ApS

Tlf: +45 787 68 400


	Ελλάδα
Specialty Therapeutics IKE
Τηλ: +30 213 02 33 913


	Österreich
Covis Pharma Europe B.V.
Tel: 0800006573


	España

Zentiva Spain S.L.U.

Tel: +34 671 365 828 
	Polska
Covis Pharma Europe B.V.
Tel.: 0800919353


	France

Zentiva France

Tél: +33 (0) 800 089 219 
	Portugal
Zentiva Portugal, Lda

Tel: +351210601360



	Hrvatska
Covis Pharma Europe B.V.
Tel: 08004300
	România

Covis Pharma Europe B.V.
Tel: 0800410175




	Ireland
A. Menarini Pharmaceuticals Ireland Ltd 
Tel: +353 1 284 6744

	Slovenija
Covis Pharma Europe B.V.
Tel: 080083003


	Ísland

Zentiva Denmark ApS

Sími: +354 539 5025
	Slovenská republika

Covis Pharma Europe B.V.
Tel: 0800008203


	Italia
Covis Pharma Europe B.V.
Tel: 800168094

	Suomi/Finland
Zentiva Denmark ApS

Puh/Tel: +358 942 598 648 

	Κύπρος
Specialty Therapeutics IKE
Τηλ: +30 213 02 33 913


	Sverige

Zentiva Denmark ApS

Tel: +46 840 838 822 

	Latvija

Covis Pharma Europe B.V.
Tel: 80005962

	




Šis pakuotės lapelis paskutinį kartą peržiūrėtas {MMMM-mm}.
Išsami informacija apie šį vaistą pateikiama Europos vaistų agentūros tinklalapyje http://www.ema.europa.eu.

Naudojimo instrukcija

Šiame skyriuje paaiškinama, kaip naudoti Genuair inhaliatorių. Jums svarbu perskaityti šią informaciją, kadangi Genuair gali veikti kitaip negu Jūsų anksčiau naudoti inhaliatoriai. Jeigu Jums kiltų klausimų dėl šio inhaliatoriaus naudojimo, kreikitės į gydytoją, vaistininką arba slaugytoją.
Naudojimo instrukciją sudaro šie skyriai:

-
Pradžia
-
1 veiksmas. Dozės paruošimas
-
2 veiksmas. Vaisto įkvėpimas
-
Papildoma informacija.
Pradžia

Prieš pradėdami vartoti šį vaistinį preparatą, perskaitykite šią naudojimo instrukciją.

Supažinkite su Jūsų Genuair inhaliatoriaus dalimis:

A piešinys
Prieš naudojant:

a)  Prieš naudodami pirmą kartą, atplėškite sandarų maišiuką ir išimkite inhaliatorių. Maišiuką išmeskite.
b)  Nespauskite žalio mygtuko, kol nesate pasiruošę įkvėpti dozę.

c)  Švelniai suspaudę abejose pusėse pažymėtas rodykles, nuimkite dangtelį (B piešinys).


1 VEIKSMAS. Dozės paruošimas
1.1 Pažiūrėkite, ar neužsikimšusi kandiklio anga (C piešinys). 

1.2 Pažiūrėkite į kontrolinį langelį (jis turi būti raudonas, C piešinys).

[image: image11.jpg]



C piešinys
1.3 Laikykite inhaliatorių horizontaliai, kandikliu į save ir žaliu mygtuku į viršų (D piešinys).

D piešinys
1.4 Nuspauskite žalią mygtuką iki galo, kad užtaisytumėte savo dozę (E piešinys).

Nuspaudus mygtuką iki galo, kontrolinio langelio spalva pasikeičia iš raudonos į žalią.

Patikrinkite, ar žalias mygtukas yra viršuje. Nepakreipkite.
1.5 Atleiskite žalią mygtuką (F piešinys).
Įsitikinkite, jog atleidote mygtuką, kad inhaliatorius galėtų veikti tinkamai.


E piešinys


         F piešinys
Sustokite ir patikrinkite.
1.6 Patikrinkite, ar kontrolinis langelis dabar žalias (G piešinys).

Vaistas paruoštas įkvėpti.

Atlikite „2 VEIKSMĄ. Vaisto įkvėpimas“.


G piešinys
Ką daryti, jeigu paspaudus mygtuką kontrolinis langelis lieka raudonas (H piešinys).

H piešinys
Dozė neparuošta. Grįžkite prie „1 VEIKSMAS. Dozės paruošimas“ ir pakartokite veiksmus nuo 1.1 iki 1.6.

2 VEIKSMAS. Vaisto įkvėpimas
Prieš naudodami inhaliatorių, pilnai perskaitykite žingsnius nuo 2.1 iki 2.7. Nepakreipkite.

2.1 Laikydami inhaliatorių toliau nuo burnos, pilnai iškvėpkite. Negalima iškvėpti į inhaliatorių (I piešinys).
 SHAPE  \* MERGEFORMAT 



I piešinys
2.2 Laikydami galvą vertikaliai, įkiškite kandiklį tarp lūpų ir sandariai apžiokite jį lūpomis (J piešinys).

Įkvepiant negalima nukeipti žalio mygtuko į apačią.

J piešinys
2.3 Stipriai ir giliai įkvėpkite per burną. Tęskite įkvėpimą kiek galite ilgiau. 
Spragtelėjimas reiškia, kad įkvepiate taisyklingai. Išgirdę spragtelėjimą, tęskite įkvėpimą kiek galite ilgiau. Kai kurie pacientai spragtelėjimo gali neišgirsti. Kad įsitikinti, jog inhaliavote taisyklingai, pasinaudokite kontroliniu langeliu.
2.4 Ištraukite inhaliatorių iš burnos.

2.5 Sulaikykite kvėpavimą kiek galite ilgiau.

2.6 Lėtai iškvėpkite toliau nuo inhaliatoriaus.

Kai kurie pacientai gali burnoje jausti šiurkštumą arba šiek saldų ar kartų skonį. Nevartokite papildomos dozės, net jeigu įkvėpę vaisto nepajutote nei skonio, nei ko nors kito.

Sustokite ir patikrinkite.
2.7 Patikrinkite, ar kontrolinis langelis dabar raudonas (K piešinys). Raudonas kontrolinis langelis rodo, kad vaistą įkvėpėte taisyklingai.




K piešinys
Ką daryti, jeigu įkvėpus vaisto kontrolinis langelis liko žalias (L piešinys).

L piešinys
Jis rodo, kad vaisto tinkamai neįkvėpėte. Grįžkite prie „2 VEIKSMAS. Vaisto įkvėpimas“ ir pakartokite žingsnius nuo 2.1 iki 2.7.
Jeigu kontrolinio langelio spalva vis tiek nepasikeitė į raudoną, tai gal pamiršote atleisti žalią mygtuką prieš įkvėpdami vaisto arba įkvėpėte nepakankamai stipriai. Tokiu atveju mėginkite dar kartą. Įsitikinkite, kad atleidote žalią mygtuką ir pilnai iškvėpėte, o paskui stipriai ir giliai įkvėpkite per kandiklį.

Jeigu pamėginus kelis kartus kontrolinis langelis vis tiek liko žalias, kreipkitės į gydytoją.

Po kiekvieno naudojimo apsauginį dangtelį vėl užmaukite ant kandiklio (M piešinys), kad inhaliatorius neužsiterštų dulkėmis ar kitomis medžiagomis. Jeigu pametėte dangtelį, išmeskite ir  inhaliatorių.

Papildoma informacija
Ką daryti paruošus dozę netyčia?

Laikykite inhaliatorių su uždėtu apsauginiu dangteliu, kol ateis laikas įkvėpti vaisto, paskui nuimkite dangtelį ir pradėkite nuo 1.6 veiksmo.

Kaip veikia dozių indikatorius?

· Dozių indikatorius rodo, kiek iš viso dozių liko inhaliatoriuje (N piešinys).

· Naudojant pirmą kartą, inhaliatoriuje yra bent 60 arba bent 30 dozių (priklausomai nuo pakuotės dydžio).

Kiekvieną kartą, užtaisius dozę žalio mygtuko paspaudimu, dozių indikatorius truputį pajuda link kito skaičiaus (50, 40, 30, 20, 10 arba 0).

Kada reikia įsigyti naują inhaliatorių?

Naują inhaliatorių reikia įsigyti:

· jeigu Jūsų inhaliatorius pažeistas arba pametėte dangtelį arba
· kai dozių indikatoriuje pasirodo raudona juostelė (tai reiškia, kad artėjate prie paskutinės dozės, N piešinys) arba
· inhaliatorius yra tuščias (O piešinys).



N piešinys
Kaip sužinoti, kad inhaliatorius tuščias?
Paruošus įkvėpti paskutinę dozę, žalias mygtukas negrįš į savo viršutinę padėtį, bet užstrigs vidurinėje (O piešinys). Paskutinę dozę galite įkvėpti net užstrigus žaliam mygtukui. Daugiau naudoti to paties inhaliatoriaus negalima, reikia pradėti naudoti naują.


[image: image18]
Kaip valyti inhaliatorių?

NEPLAUKITE inhaliatoriaus vandeniu, nes vanduo jis gali pažeisti vaistą.

Norėdami išvalyti inhaliatorių, perbraukite kandiklio išorę sausu audeklu arba popieriniu rankšluosčiu.











Šis dokumentas yra patvirtintas Eklira Genuair vaistinio preparato informacinis dokumentas, kuriame nurodyti pakeitimai, padaryti po ankstesnės vaistinio preparato informacinių dokumentų keitimo procedūros (EMEA/H/C/PSR/S/0047).





Daugiau informacijos rasite Europos vaistų agentūros tinklalapyje adresu: https://www.ema.europa.eu/en/medicines/human/EPAR/eklira-genuair

